CELEX: 
Language: el
Date: 2019-07-29 00:00:00
Title: EΚΤΕΛΕΣΤΙΚΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ για την αναγνώριση του νομοθετικού και εποπτικού πλαισίου των Ηνωμένων Πολιτειών της Αμερικής ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης της πιστοληπτικής ικανότητας

EΚΤΕΛΕΣΤΙΚΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ
            
            
               της 29.7.2019
            
            
               για την αναγνώριση του νομοθετικού και εποπτικού πλαισίου των Ηνωμένων Πολιτειών της Αμερικής ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης της πιστοληπτικής ικανότητας
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας
                  1
                και ιδίως το άρθρο 5 παράγραφος 6,
            
            
               Εκτιμώντας τα ακόλουθα:
            
            
               (1)Δυνάμει του άρθρου 5 παράγραφος 6 του κανονισμού (ΕΚ) αριθ. 1060/2009 η Επιτροπή εξουσιοδοτείται να εκδώσει απόφαση ισοδυναμίας δια της οποίας αναγνωρίζει ότι το νομοθετικό και εποπτικό πλαίσιο τρίτης χώρας εξασφαλίζει ότι οι οργανισμοί αξιολόγησης πιστοληπτικής ικανότητας («ΟΑΠΙ») που είναι εγκεκριμένοι ή εγγεγραμμένοι στην εν λόγω τρίτη χώρα συμμορφώνονται προς νομικά δεσμευτικές απαιτήσεις που απορρέουν από τον εν λόγω κανονισμό και υπόκεινται σε αποτελεσματική εποπτεία και επιβολή στην εν λόγω τρίτη χώρα. 
            
            
               (2)Ο σκοπός της εν λόγω απόφασης ισοδυναμίας είναι να επιτρέψει στους ΟΑΠΙ από τις Ηνωμένες Πολιτείες της Αμερικής, εφόσον δεν είναι συστημικά σημαντικοί για τη χρηματοπιστωτική σταθερότητα ή την ακεραιότητα των χρηματοπιστωτικών αγορών ενός ή περισσότερων κρατών μελών, να καταθέτουν αίτηση για πιστοποίηση στην Ευρωπαϊκή Αρχή Κινητών Αξιών και Αγορών («ESMA»). Η εν λόγω απόφαση ισοδυναμίας παρέχει τη δυνατότητα στην ESMA να αξιολογεί τους προαναφερόμενους ΟΑΠΙ κατά περίπτωση και να χορηγεί εξαίρεση από ορισμένες οργανωτικές απαιτήσεις για τους ΟΑΠΙ που δραστηριοποιούνται στην Ευρωπαϊκή Ένωση, συμπεριλαμβανομένης της απαίτησης φυσικής παρουσίας στην Ευρωπαϊκή Ένωση.  
            
            
               (3)Για να θεωρηθεί ισοδύναμο το νομοθετικό και εποπτικό πλαίσιο τρίτης χώρας, πρέπει να πληροί τουλάχιστον τις τρεις προϋποθέσεις που ορίζονται στο άρθρο 5 παράγραφος 6 του κανονισμού (ΕΚ) αριθ. 1060/2009. 
            
            
               (4)Στις 5 Οκτωβρίου 2012, η Επιτροπή εξέδωσε την εκτελεστική απόφαση 2012/628/ΕΕ
                  2
               , σημειώνοντας ότι οι τρεις αυτές προϋποθέσεις πληρούνται  και θεωρώντας το νομοθετικό και εποπτικό πλαίσιο των Ηνωμένων Πολιτειών της Αμερικής για τους ΟΑΠΙ ως ισοδύναμο με τις απαιτήσεις του κανονισμού (ΕΚ) αριθ. 1060/2009 που ίσχυε τότε.
            
            
               (5)Σύμφωνα με την πρώτη προϋπόθεση που ορίζεται στο άρθρο 5 παράγραφος 6 του κανονισμού (ΕΚ) αριθ. 1060/2009, οι οργανισμοί αξιολόγησης πιστοληπτικής ικανότητας σε τρίτη χώρα πρέπει να υπόκεινται σε έγκριση ή εγγραφή και πρέπει να υπόκεινται επίσης σε αποτελεσματική εποπτεία και επιβολή του νόμου σε συνεχή βάση. Το νομοθετικό και εποπτικό πλαίσιο των ΗΠΑ απαιτεί από τους ΟΑΠΙ να καταχωρίζονται ως Εθνικά Αναγνωρισμένοι Οργανισμοί Στατιστικής Αξιολόγησης (ΕΑΟΣΑ) στην αμερικανική Επιτροπή Κεφαλαιαγοράς (Securities and Exchange Commission - SEC) ούτως ώστε να επιτρέπεται η χρήση των αξιολογήσεών τους για κανονιστικούς σκοπούς. Ακολούθως, εποπτεύονται σε συνεχή βάση από τη SEC. Στη SEC παραχωρείται ευρύτατο φάσμα εποπτικών εξουσιών που της επιτρέπουν να εξετάζει κατά πόσον οι οργανισμοί αξιολόγησης της πιστοληπτικής ικανότητας συμμορφώνονται με τις υποχρεώσεις που υπέχουν βάσει των νόμων. Στις εξουσίες αυτές συμπεριλαμβάνονται και η εξουσία πρόσβασης σε έγγραφα, διεξαγωγής ερευνών και διενέργειας επιτόπιων επιθεωρήσεων, καθώς και η εξουσία της αξίωσης πρόσβασης σε αρχεία τηλεφωνικών κλήσεων και επικοινωνιών ηλεκτρονικής μορφής. Η SEC δύναται να ασκεί τις εν λόγω εξουσίες όχι μόνον έναντι των οργανισμών αξιολόγησης της πιστοληπτικής ικανότητας, αλλά και έναντι όλων των άλλων προσώπων που συμμετέχουν στις δραστηριότητες αξιολόγησης της πιστοληπτικής ικανότητας. Το νομοθετικό και εποπτικό πλαίσιο των ΗΠΑ ορίζει ότι η SEC επιβάλλεται να εξετάζει κάθε ΕΑΟΣΑ τουλάχιστον κάθε χρόνο και να υποβάλλει έκθεση σχετικά με τα αποτελέσματα των εν λόγω ελέγχων. Όταν η SEC διαπιστώνει ότι κάποιος ΕΑΟΣΑ έχει διαπράξει παράβαση των διατάξεων που προβλέπονται από τους σχετικούς κανόνες, μπορεί να εγκρίνει ευρύ φάσμα μέτρων εποπτείας, προκειμένου να τερματιστεί η παράβαση. Στα μέτρα αυτά συγκαταλέγεται η εξουσία ανάκλησης της σχετικής άδειας, αναστολής της χρήσης των αξιολογήσεων της πιστοληπτικής ικανότητας για κανονιστικούς σκοπούς, καθώς και ο εξαναγκασμός των οργανισμών αξιολόγησης της πιστοληπτικής ικανότητας να θέσουν τέρμα στην παράβαση. Η SEC μπορεί επίσης να επιβάλει αυστηρές κυρώσεις στους οργανισμούς αξιολόγησης της πιστοληπτικής ικανότητας λόγω παράβασης των αντίστοιχων διατάξεων. Επομένως, οι ΕΑΟΣΑ υπόκεινται σε συνεχή αποτελεσματική εποπτεία και επιβολή του νόμου. Στη συμφωνία συνεργασίας που έχει συναφθεί μεταξύ της ESMA και της SEC προβλέπεται η ανταλλαγή πληροφοριών για τα μέτρα επιβολής και εποπτείας που λαμβάνονται κατά των οργανισμών αξιολόγησης της πιστοληπτικής ικανότητας οι οποίοι δραστηριοποιούνται σε διασυνοριακή βάση.
            
            
               (6)Σύμφωνα με τη δεύτερη προϋπόθεση που ορίζεται στο άρθρο 5 παράγραφος 6 του κανονισμού (ΕΚ) αριθ. 1060/2009, οι ΟΑΠΙ σε τρίτη χώρα πρέπει να υπόκεινται σε νομικά δεσμευτικούς κανόνες οι οποίοι είναι ισοδύναμοι με τους κανόνες που θεσπίζονται στα άρθρα 6 έως 12 του κανονισμού (ΕΚ) αριθ. 1060/2009 και στο παράρτημα I του εν λόγω κανονισμού. Το νομοθετικό και εποπτικό πλαίσιο των ΗΠΑ θεωρείται ισοδύναμο με τον κανονισμό για τους ΟΑΠΙ όσον αφορά τη διαχείριση των περιπτώσεων σύγκρουσης συμφερόντων, τις οργανωτικές διεργασίες και τις διαδικασίες που πρέπει να δρομολογήσει ένας οργανισμός αξιολόγησης της πιστοληπτικής ικανότητας, την ποιότητα των αξιολογήσεων και των μεθόδων αξιολόγησης, την κοινοποίηση των αξιολογήσεων της πιστοληπτικής ικανότητας και τη γενική και τακτική κοινοποίηση των δραστηριοτήτων αξιολόγησης της πιστοληπτικής ικανότητας. Κατά συνέπεια, το νομοθετικό και εποπτικό πλαίσιο των ΗΠΑ προβλέπει την παροχή ισοδύναμης προστασίας σε θέματα ακεραιότητας, διαφάνειας και χρηστής διακυβέρνησης των οργανισμών αξιολόγησης της πιστοληπτικής ικανότητας καθώς και αξιοπιστίας των δραστηριοτήτων αξιολόγησης της πιστοληπτικής ικανότητας. 
            
            
               (7)Σύμφωνα με την τρίτη προϋπόθεση που ορίζεται στο άρθρο 5 παράγραφος 6 του κανονισμού (ΕΚ) αριθ. 1060/2009, το κανονιστικό καθεστώς τρίτης χώρας πρέπει να εμποδίζει την επέμβαση εποπτικών ή άλλων δημόσιων αρχών της τρίτης χώρας στο περιεχόμενο και στις μεθόδους των αξιολογήσεων της πιστοληπτικής ικανότητας. Εν προκειμένω, στη SEC και σε κάθε άλλη δημόσια αρχή στις Ηνωμένες Πολιτείες απαγορεύεται από τον νόμο να παρεμβαίνουν στην ουσία των αξιολογήσεων της πιστοληπτικής ικανότητας και στις μεθόδους αξιολόγησης της πιστοληπτικής ικανότητας.
            
            
               (8)Το νομοθετικό και εποπτικό πλαίσιο των ΗΠΑ εξακολουθεί να πληροί τις τρεις προϋποθέσεις που προβλέπονταν αρχικά στο άρθρο 5 παράγραφος 6 του κανονισμού (ΕΚ) αριθ. 1060/2009. Ωστόσο, ο κανονισμός (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου
                  3
                εισήγαγε πρόσθετες απαιτήσεις για τους ΟΑΠΙ που είναι εγγεγραμμένοι στην Ένωση, με αποτέλεσμα να καταστεί αυστηρότερο το νομικό και εποπτικό καθεστώς για τους εν λόγω ΟΑΠΙ. Αυτές οι πρόσθετες απαιτήσεις περιλαμβάνουν νομικά δεσμευτικούς κανόνες για τους ΟΑΠΙ όσον αφορά τις προοπτικές αξιολόγησης, τη διαχείριση συγκρούσεων συμφερόντων, τις απαιτήσεις εμπιστευτικότητας, τις αλλαγές στις μεθοδολογίες αξιολόγησης, καθώς και την παρουσίαση και κοινοποίηση των αξιολογήσεων πιστοληπτικής ικανότητας. 
            
            
               (9)Σύμφωνα με το άρθρο 2 δεύτερο εδάφιο περίπτωση 1) στοιχείο β) του κανονισμού (ΕΕ) αριθ. 462/2013, οι πρόσθετες απαιτήσεις ισχύουν για τους σκοπούς της αξιολόγησης της ισοδυναμίας των νομικών και εποπτικών πλαισίων τρίτων χωρών από την 1η Ιουνίου 2018. 
            
            
               (10)Στο πλαίσιο αυτό, στις 13 Ιουλίου 2017, η Επιτροπή ζήτησε τη συμβουλή της Ευρωπαϊκής Αρχής Κινητών Αξιών και Αγορών («ESMA») σχετικά με την ισοδυναμία του νομοθετικού και εποπτικού πλαισίου των ΗΠΑ, μεταξύ άλλων, με τις πρόσθετες αυτές απαιτήσεις που θεσπίστηκαν με τον κανονισμό (ΕΕ) αριθ. 462/2013 και την απόφασή της σχετικά με το ουσιώδες τυχόν διαφορών. 
            
            
               (11)Στην τεχνική συμβουλή της, που δημοσιεύθηκε στις 17 Νοεμβρίου 2017, η ESMA ανέφερε ότι το νομοθετικό και εποπτικό πλαίσιο των ΗΠΑ σχετικά με τους ΟΑΠΙ περιλαμβάνει επαρκείς διατάξεις που να μπορούν να ανταποκριθούν στους στόχους των πρόσθετων απαιτήσεων που θέσπισε ο κανονισμός (ΕΕ) αριθ. 462/2013.
            
         
         
            
               (12)Ο κανονισμός (ΕΕ) αριθ. 462/2013 εισάγει, ως σημείο κγ), έναν ορισμό της προοπτικής αξιολόγησης στο άρθρο 3 παράγραφος 1 του κανονισμού (ΕΚ) αριθ. 1060/2009, ο οποίος πλέον επεκτείνει ορισμένες απαιτήσεις που ισχύουν για τις αξιολογήσεις πιστοληπτικής ικανότητας στις προοπτικές αξιολόγησης. Το νομοθετικό και εποπτικό πλαίσιο των ΗΠΑ αναγνωρίζει επιτηρήσεις αξιολογήσεων (rating watches), οι οποίες είναι ένας τύπος προοπτικής αξιολόγησης κατά την έννοια του κανονισμού (ΕΚ) αριθ. 1060/2009, όπως συμπεριλαμβάνεται στο πεδίο εφαρμογής του. 
            
            
               (13)Προκειμένου να ενισχυθεί η αντίληψη περί ανεξαρτησίας των οργανισμών αξιολόγησης πιστοληπτικής ικανότητας έναντι των αξιολογούμενων οντοτήτων, ο κανονισμός (ΕΕ) αριθ. 462/2013 επεκτείνει στο άρθρο 6 παράγραφος 4 και στα άρθρα 6α και 6β του κανονισμού (ΕΚ) αριθ. 1060/2009 τους κανόνες σχετικά με τις συγκρούσεις συμφερόντων στις συγκρούσεις συμφερόντων που προκαλούνται στις περιπτώσεις μετόχων ή μελών που κατέχουν σημαντική θέση εντός του ΟΑΠΙ. Ομοίως, το νομοθετικό και εποπτικό πλαίσιο των ΗΠΑ περιλαμβάνει διατάξεις για την παροχή προστασίας σε καταστάσεις στις οποίες οι μέτοχοι ενός ΕΑΟΣΑ μπορούν ενδεχομένως να προκαλέσουν συγκρούσεις συμφερόντων για τους ΟΑΠΙ.
            
            
               (14)Ο κανονισμός (ΕΕ) αριθ. 462/2013 εισάγει νέες διατάξεις για να διασφαλιστεί ότι οι εμπιστευτικές πληροφορίες χρησιμοποιούνται μόνο για σκοπούς που σχετίζονται με δραστηριότητες αξιολόγησης πιστοληπτικής ικανότητας και προστατεύονται από απάτη, κλοπή ή κατάχρηση. Για τον σκοπό αυτό, το άρθρο 10 παράγραφος 2α του κανονισμού (ΕΚ) αριθ. 1060/2009 απαιτεί από τους ΟΑΠΙ να αντιμετωπίζουν όλες τις αξιολογήσεις πιστοληπτικής ικανότητας, τις προοπτικές αξιολόγησης και τις σχετικές πληροφορίες ως εμπιστευτικές πληροφορίες  μέχρις ότου κοινοποιηθούν στο κοινό. Το νομοθετικό και εποπτικό πλαίσιο των ΗΠΑ αναγνωρίζει ότι μη δημοσιευμένη δράση αξιολόγησης δύναται να αποτελεί εμπιστευτική πληροφορία. Οι ΕΑΟΣΑ πρέπει να διαθέτουν πολιτικές και διαδικασίες που να αποτρέπουν την επιλεκτική και ακατάλληλη κοινοποίηση ουσιωδών μη δημόσιων πληροφοριών οι οποίες έχουν ληφθεί κατά την παροχή υπηρεσιών αξιολόγησης πιστοληπτικής ικανότητας. Εφαρμόζεται επομένως αξιόπιστο πλαίσιο για την προστασία κατά της κατάχρησης εμπιστευτικών πληροφοριών.
            
            
               (15)Ο κανονισμός (ΕΕ) αριθ. 462/2013 αποσκοπεί στην αύξηση του επιπέδου διαφάνειας και ποιότητας των μεθοδολογιών αξιολόγησης. Εισάγει στο παράρτημα Ι ενότητα Δ υποενότητα Ι παράγραφος 3 του κανονισμού (ΕΚ) αριθ. 1060/2009 υποχρέωση για τους ΟΑΠΙ να παρέχουν στην αξιολογούμενη οντότητα δυνατότητα να επισημαίνει τυχόν αντικειμενικά λάθη πριν από τη δημοσίευση της αξιολόγησης πιστοληπτικής ικανότητας ή της προοπτικής αξιολόγησης. Το νομοθετικό και εποπτικό πλαίσιο των ΗΠΑ δεν προβλέπει την ίδια απαίτηση, όμως οι ΕΑΟΣΑ οφείλουν να έχουν διαδικασίες για να ενημερώνουν τους αξιολογούμενους οφειλέτες και τους εκδότες αξιολογούμενων κινητών αξιών ή τίτλων της χρηματαγοράς σχετικά με αποφάσεις αξιολόγησης πιστοληπτικής ικανότητας και σχετικά με προσφυγές που αφορούν τελεσίδικες και εκκρεμείς αποφάσεις αξιολόγησης πιστοληπτικής ικανότητας.
            
            
               (16)Ο κανονισμός (ΕΕ) αριθ. 462/2013 εισάγει διασφαλίσεις στο άρθρο 8 παράγραφος 5α, παράγραφος 6 περιπτώσεις αα) και αβ) και παράγραφος 7 του κανονισμού (ΕΚ) αριθ. 1060/2009 προκειμένου να διασφαλιστεί ότι οποιαδήποτε τροποποίηση των μεθοδολογιών αξιολόγησης δεν θα έχει ως αποτέλεσμα λιγότερο αυστηρές μεθοδολογίες. Το νομοθετικό και εποπτικό πλαίσιο των ΗΠΑ απαιτεί από κάθε ΕΑΟΣΑ να θεσπίζει, να διατηρεί, να επιβάλλει και να τεκμηριώνει πολιτικές εύλογα σχεδιασμένες ούτως ώστε να διασφαλίζουν ότι οι ουσιώδεις αλλαγές στις διαδικασίες και τις μεθοδολογίες δημοσιεύονται αμέσως σε εύκολα προσβάσιμο τμήμα του δικτυακού τόπου του ΕΑΟΣΑ. Δεν προβλέπεται μεν συγκεκριμένη υποχρέωση διόρθωσης σφάλματος που εντοπίζεται σε μεθοδολογία, όμως απορρέει από γενικότερες διατάξεις οι οποίες διέπουν την ποιότητα των μεθοδολογιών.
            
            
               (17)Ο κανονισμός (ΕΕ) αριθ. 462/2013 ενισχύει τις απαιτήσεις σχετικά με την παρουσίαση και κοινοποίηση των αξιολογήσεων πιστοληπτικής ικανότητας. Σύμφωνα με το άρθρο 8 παράγραφος 2 και το παράρτημα Ι ενότητα Δ υποενότητα Ι παράγραφος 2α του κανονισμού (ΕΚ) αριθ. 1060/2009, οι ΟΑΠΙ συνοδεύουν την κοινοποίηση των μεθοδολογιών, των προτύπων και των βασικών παραδοχών αξιολόγησης με σαφείς και ευχερώς κατανοητές κατευθυντήριες γραμμές, που επεξηγούν τις παραδοχές, τις παραμέτρους, τα όρια και τις αβεβαιότητες που περιβάλλουν τα πρότυπα και τις μεθόδους αξιολόγησης που εφαρμόζονται σε αυτού του είδους τις αξιολογήσεις πιστοληπτικής ικανότητας. Το νομοθετικό και εποπτικό πλαίσιο των ΗΠΑ περιλαμβάνει απαιτήσεις οι οποίες διασφαλίζουν ότι οι δράσεις και οι μεθοδολογίες αξιολόγησης της πιστοληπτικής ικανότητας συνοδεύονται από κατάλληλες κατευθυντήριες γραμμές. Περιλαμβάνει επίσης απαιτήσεις που διασφαλίζουν ότι στις αξιολογήσεις πιστοληπτικής ικανότητας παρατίθενται όλες οι πληροφορίες που πιστεύεται ότι είναι σχετικές.
            
            
               (18)Προκειμένου να ενισχυθεί ο ανταγωνισμός και να περιοριστούν οι πιθανότητες σύγκρουσης συμφερόντων στον τομέα των ΟΑΠΙ, ο κανονισμός (ΕΕ) αριθ. 462/2013 θεσπίζει μια απαίτηση στο παράρτημα Ι ενότητα Ε υποενότητα ΙΙ του κανονισμού (ΕΚ) αριθ. 1060/2009, σύμφωνα με την οποία η αμοιβή που χρεώνει ο ΟΑΠΙ για την παροχή υπηρεσιών αξιολόγησης πιστοληπτικής ικανότητας και βοηθητικών υπηρεσιών θα πρέπει να μην εισάγει διακρίσεις και να βασίζεται στο πραγματικό κόστος. Ο κανονισμός απαιτεί από τους ΟΑΠΙ να κοινοποιούν ορισμένες χρηματοοικονομικές πληροφορίες. Το νομοθετικό και εποπτικό πλαίσιο των ΗΠΑ περιλαμβάνει γενικές υποχρεώσεις για την καταχώριση και την αποθήκευση πληροφοριών που αφορούν την αμοιβή και την επικοινωνία με τους πελάτες οι οποίες συμβάλλουν στην επίτευξη του στόχου της διαφάνειας, του ανταγωνισμού και του μετριασμού των συγκρούσεων συμφερόντων και απαιτεί από τους ΕΑΟΣΑ να υποβάλλουν ετησίως στη SEC διάφορες οικονομικές εκθέσεις.
            
            
               (19)Κατά την αξιολόγηση του κανονιστικού καθεστώτος τρίτης χώρας, η Επιτροπή έχει ως οδηγό την αρχή της αναλογικότητας και μια προσέγγιση με βάση τον κίνδυνο. Λαμβανομένων υπόψη των παραγόντων που εξετάστηκαν από κοινού και της τεχνικής συμβουλής της ESMA, το νομοθετικό και εποπτικό πλαίσιο των ΗΠΑ για τους ΟΑΠΙ πληροί τις προϋποθέσεις που προβλέπονται στο άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009 και θα πρέπει να συνεχίσει να θεωρείται ισοδύναμο με το νομοθετικό και εποπτικό πλαίσιο που καθιερώθηκε με τον εν λόγω κανονισμό.
            
            
               (20)Για λόγους ασφάλειας δικαίου, θα πρέπει να εκδοθεί νέα εκτελεστική απόφαση και, ως εκ τούτου, η εκτελεστική απόφαση 2012/628/ΕΕ θα πρέπει να καταργηθεί.
            
            
               (21)Η Επιτροπή, συνεπικουρούμενη από την ESMA, θα πρέπει να συνεχίσει να παρακολουθεί τακτικά την εξέλιξη των νομοθετικών και εποπτικών ρυθμίσεων που ισχύουν για τους ΟΑΠΙ, τις εξελίξεις στην αγορά και την αποτελεσματικότητα της εποπτικής συνεργασίας στους τομείς της παρακολούθησης και της επιβολής στις Ηνωμένες Πολιτείες της Αμερικής με γνώμονα τη διασφάλιση της διαρκούς συμμόρφωσης.
            
            
               (22)Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Για τους σκοπούς του άρθρου 5 του κανονισμού (ΕΚ) αριθ. 1060/2009, το νομοθετικό και εποπτικό πλαίσιο των ΗΠΑ για τους οργανισμούς αξιολόγησης της πιστοληπτικής ικανότητας θεωρείται ισοδύναμο προς τις απαιτήσεις του κανονισμού (ΕΚ) αριθ. 1060/2009.
            
            
               Άρθρο 2
            
            
               Η εκτελεστική απόφαση 2012/628/ΕΕ καταργείται.
            
            
               Άρθρο 3
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες, 29.7.2019
            
            
               
                     Για την Επιτροπή
               
            
         
         
            
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 302 της 17.11.2009, σ. 1
               
               
                  
                     (2)
                  
                        Εκτελεστική απόφαση 2012/628/ΕΕ της Επιτροπής για την αναγνώριση του νομοθετικού και εποπτικού πλαισίου των Ηνωμένων Πολιτειών της Αμερικής ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας (ΕΕ L 274 της 9.10.2012, σ. 32).
               
               
                  
                     (3)
                  
                        Κανονισμός (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την τροποποίηση του κανονισμού (ΕΚ) αριθ. 1060/2009 για τους οργανισμούς αξιολόγησης πιστοληπτικής ικανότητας (ΕΕ L 146 της 31.5.2013, σ. 1).